**Informatīvā ziņojuma "Par 2018. gada 2. novembrī spēkā stājušos grozījumu Ministru kabineta noteikumos par zvērinātu tiesu izpildītāju amata atlīdzības taksēm ietekmes novērtējumu uz institūta darbību" kopsavilkums**

Ar 2018. gada 12. aprīļa likumu "Grozījumi Tiesu izpildītāju likumā" veikti grozījumi, likumā, nostiprinot pamatprincipus zvērinātu tiesu izpildītāju amata atlīdzības apmēru noteikšanai, dodot arī uzdevumu Ministru kabinetam līdz 2018. gada 1. novembrim pārskatīt Ministru kabineta 2012. gada 26. jūnija noteikumos Nr. 451 "Noteikumi par zvērinātu tiesu izpildītāju amata atlīdzības taksēm" (turpmāk –noteikumi Nr. 451) noteiktos zvērinātu tiesu izpildītāju amata atlīdzības takses apmērus. 2018. gada 2. novembrī stājās spēkā grozījumi noteikumos Nr. 451, būtiski samazinot amata atlīdzība tajās izpildu lietās, kurās piedzenamā summa ir salīdzinoši neliela, kā arī izpildu lietās, kurās parādnieks pēc izpildu lietas ievešanas nekavējoties sedz visas savas parādsaistības. Saskaņā ar Izpildu lietu reģistra datiem aptuveni 70 % izpildu lietas par parādu piedziņu ir lietas, kurās parāda summa nepārsniedza 500 EUR. Tādējādi veiktās izmaiņas zvērinātu tiesu izpildītāju amata atlīdzības taksēs rada atlīdzības apmēra samazinājumu absolūtā vairākumā izpildu lietu par parādu piedziņu.

Informatīvais ziņojums sagatavots, izpildot Valdības rīcības plānā Deklarācijas par Artura Krišjāņa Kariņa vadītā Ministru kabineta iecerēto darbību īstenošanai Tieslietu ministrijai doto uzdevumu veikt grozījumiem noteikumos Nr. 451 ietekmes novērtējumu uz institūta darbību, kas ļautu lemt par iespēju virzīt tādus zvērinātu tiesu izpildītāju darbību regulējošo normatīvo aktu grozījumus, kas tieši vai netieši skar atlīdzības par paveikto darbu saņemšanu.

Informatīvā ziņojuma ietvaros sniegts izklāsts par spriedumu izpildes izdevumu segšanas kārtību, kā arī analizēts spēkā esošais tiesiskais regulējumu, kas ietekmē Satversmes tiesas spriedumā lietā Nr. 2012-22-0103 minēto šķērssubsīdiju sistēmas saglabāšanu.

Informatīvā ziņojuma ietvaros analizēti dati par septiņām dažādās Latvijas vietās izvietotām zvērinātu tiesu izpildītāju amata vietām (iecirkņiem) – Ogrē, Ventspilī, Valkā, Gulbenē, Rēzeknē un divām Rīgas amata vietām. Analizēta šāda informācija:

1) dažādos aspektos apskatītas 2018. gada novembrī (mēnesis, kad stājās spēkā grozījumi noteikumos Nr. 451) katrā iecirknī reģistrētās izpildu lietas, to struktūra un izpildes rezultāti;

2) salīdzināti sprieduma izpildes izdevumi, kas šajās lietās aprēķināti, un sprieduma izpildes izdevumi, kas šajās izpildu lietās laika posmā no lietas reģistrēšanas dienas līdz datu apkopošanai 2019. gada septembrī, faktiski atgūti;

3) apskatīti 2018. gada novembra zvērinātu tiesu izpildītāju prakses uzturēšanas izdevumi un to apmērs saistībā ar ieņēmumiem, kas gūti šajā mēnesī reģistrētajās izpildu lietās;

4) salīdzināta fiksētā amata atlīdzības takse, kas būtu piemērojama 2018. gada novembrī reģistrētajās izpildu lietās, ja nebūtu veikti 2018. gada 30. oktobra grozījumi noteikumos Nr. 451, un piemērojamā fiksētā amata atlīdzības takse pēc minētajiem grozījumiem.

Būtiskākie izpētes ietvaros veiktie secinājumi:

1) Vērtējot zvērinātu tiesu izpildītāju amata atlīdzības apmēru Latvijā, jāņem vērā apstāklis, ka saskaņā ar šobrīd noteikto vispārējo sprieduma izpildes izdevumu maksāšanas kārtību izpildes procesā, sprieduma izpildes izdevumu segšana, tai skaitā zvērināta tiesu izpildītāja amata atlīdzības nomaksa gulstas uz izpildes lietas dalībniekiem (piedzinēju un parādnieku). Tai pat laikā atbilstoši Civilprocesa likuma 567. panta otrajai daļai virknē izpildu lietu kategoriju piedzinēji ir atbrīvoti no spriedumu izpildes izdevumu samaksas. Tādējādi, ja piedziņu nav iespējams izdarīt, zvērināts tiesu izpildītājs atgriež izpildu dokumentu piedzinējam, nesaņemot atlīdzību par veiktajām amata darbībām.

2) Šobrīd Satversmes tiesas spriedumā lietā Nr. 2012-22-0103 minētais šķērssubsidēšanas slogs pamatā gulstas uz piedziņas lietām par nelielu summu piedziņu ar nelielu amata atlīdzību. Gada laikā ar izpildi pabeigto lietu skaits – vidēji 30 %. No minētā izriet, ka vienā piedziņas lietā saņemtā amata atlīdzības takse jāsadala ne mazāk kā uz divām izpildu lietām – to, kurā tā saņemta, un to, kurā sprieduma izpildes izdevumi nav segti.

3) Ienākumi no citu amata darbību veikšanas nedod vērā ņemamu pienesumu šķērssubsīdiju sistēmas funkcionēšanā un zvērināts tiesu izpildītājs, prognozējot savus ienākumus, nevar ar tiem rēķināties. Lai ienākumi no citām, ar spriedumu izpildi nesaistītām amata darbībām varētu sniegt jūtamu ietekmi uz kopējiem zvērināta tiesu izpildītāja prakses ienākumiem un līdz ar to arī veicināt papildu ienākumu gūšanu nolēmumu izpildes funkcijas finansēšanai, būtu vērtējama iespēja paplašināt tās darbības, ko zvērināts tiesu izpildītājs var veikt kā amatpersona.

4) Civilprocesa likuma 567. panta otrajā daļā uzskaitīto personu loka būtiska paplašināšana šobrīd palielinātu to izpildu lietu skaitu, kurās piedziņas izdevumu segšana gultos uz tām lietām, uz kurām jau gulstas šķēršsubsīdiju slogs. Pašvaldību iekļaušana Civilprocesa likuma 567. panta otrajā daļā palielinātu izpildu lietu, kurās piedzinējs atbrīvots no sprieduma izpildes izdevumiem, proporciju līdz pat divām trešdaļām no visām lietvedībā esošajām izpildu lietām.

5) Nosakot jaunas personu, kuras atbrīvojamas no sprieduma izpildes izdevumu samaksas, grupas, obligāti rodams risinājums papildu valsts finanšu resursu novirzīšanai sprieduma izpildes izdevumu kompensēšanai. Lai gan spriedumu izpildes izdevumu segšanas pienākuma pārcelšana uz valsti šādās piedziņas lietās palielinātu slogu uz valsts budžetu, bez atbilstoša papildus finansiāla atbalsta nodrošināšanas šķērssubsīdiju mehānisms nākotnē nespēs funkcionēt, kas savukārt varētu arī negatīvi ietekmēt izpildes procesu valstī kopumā.

Ministru prezidenta biedrs,

tieslietu ministrs J. Bordāns

Timpare 67036829

evija.timpare@tm.gov.lv